
Κυκλοφορεί από τις εκδόσεις Ελληνικά Γράμματα το νέο μυθιστόρημα του Αντώνη Τουμανίδη Άντερσεν, που αποτελεί το πρώτο μέρος της «Τριλογίας των Δολοφόνων». Πρόκειται για ένα σκοτεινό, ατμοσφαιρικό θρίλερ που καθηλώνει από την πρώτη σελίδα.

Τελετουργικές δολοφονίες με αναφορές στα παραμύθια του Άντερσεν συγκλονίζουν την Ευρώπη. Όταν η αλυσίδα του τρόμου φτάνει και στην Αθήνα, η έρευνα βυθίζεται σε έναν εφιάλτη όπου ο θρύλος, η φρίκη και η πραγματικότητα μπλέκονται επικίνδυνα. Το πιο ανατριχιαστικό στοιχείο; Ο βασικός ύποπτος είναι νεκρός εδώ και 150 χρόνια. 
Από το οπισθόφυλλο: 
Σήμερα τα ξημερώματα, σε εγκαταλελειμμένο νεοκλασικό στην Πλάκα, η αστυνομία και το Τμήμα Ανθρωποκτονιών έγιναν μάρτυρες σε ένα πρωτοφανές για τα δεδομένα της Ελλάδος έγκλημα. Στο κέντρο ενός δωματίου, καθισμένο σε μια ξύλινη κουνιστή καρέκλα, βρέθηκε ανδρικό σώμα αγνώστων στοιχείων, περίπου 35 ετών. Η δεξιά πλευρά του θύματος έφερε βαθιά θερμικά εγκαύματα, ενδεικτικά της έκθεσης σε υψηλή θερμοκρασία. Η αριστερή πλευρά είχε μετατραπεί πλήρως σε κέρινο ομοίωμα.
Απέναντι από το θύμα ήταν τοποθετημένος ένας παλαιού τύπου καθρέφτης, το ραγισμένο γυαλί του οποίου θύμιζε περίτεχνο ιστό αράχνης.

Το έγκλημα θεωρείται τελετουργικού χαρακτήρα και παραπέμπει στα εγκλήματα που έλαβαν χώρα πρόσφατα σε Δανία, Γερμανία, Γαλλία και Ιταλία – όλα με αναφορές σε παραμύθια του Άντερσεν.

Ο συγγραφέας σημειώνει:

«Έγραψα το βιβλίο θέλοντας να αποτίσω έναν φόρο τιμής, με τον δικό μου ιδιαίτερο τρόπο, στην πηγή έμπνευσής μου: τον παραμυθά των παραμυθάδων, στον Χανς Κρίστιαν Άντερσεν. Δεν επιθυμούσα να πειράξω τα παραμύθια του. Το αντίθετο. Ήθελα να τα ξαναγνωρίσει το κοινό στην αρχική τους πρωτόλεια μορφή −εκεί όπου η αθωότητα συνυπάρχει με τη σκληρότητα και το σκοτάδι δεν κρύβεται πίσω από τις λέξεις− και ταυτόχρονα να τα συνδυάσω με το μυστήριο και την ένταση της αστυνομικής λογοτεχνίας, με τον τρόμο πάντα να ελλοχεύει».


Έγραψαν για το βιβλίο: 

«Ο Αντώνης Τουμανίδης έγραψε ένα βιβλίο πολύ διαφορετικό από το μέσο αστυνομικό βιβλίο, το οποίο δεν θέλεις να αφήσεις από το χέρι σου, αν έχεις αγαπήσει έστω και ένα παραμύθι στη ζωή σου». 
Μανίνα Ζουμπουλάκη, Athens Voice

«Η Ελλάδα αυτή τη στιγμή έχει χάσει μια ευκαιρία για την εγχώρια Σιωπή των Αμνών. Εδώ γίνεται ένας επαναπροσδιορισμός στο “παραμύθι”. Έχει, δε, ένα φινάλε που δεν το συλλαμβάνει ούτε ο υπαινιγμός...»
Παναγιώτης Τιμογιαννάκης, κριτικός κινηματογράφου

«Το βιβλίο αξίζει και θα ακολουθήσει το παραμυθένιο μονοπάτι που χάραξε ο δημιουργός του». 
Άρης Σφακιανάκης, συγγραφέας 

«Το αστυνομικό μυθιστόρημα Άντερσεν του Αντώνη Τουμανίδη κινείται με παλμό και καθαρή αφηγηματική στόχευση, χτίζοντας έναν κόσμο όπου το αστυνομικό μυστήριο συναντά τη σκοτεινή ουσία των παραμυθιών του Χανς Κρίστιαν Άντερσεν. Δεν χρησιμοποιεί το παραμύθι ως διακόσμηση, το μετατρέπει σε μηχανισμό». 
Αλεξία Βλάρα, Diastixo

«Όσο για μας, διαβάζοντας το βιβλίο, σκεφτόμασταν πως ο Άντερσεν έζησε στο μεταίχμιο του τέλους της μοναρχίας και της ανόδου της αστικής δημοκρατίας, ενώ πλέον ζούμε παγκοσμίως ακριβώς το αντίθετο κατ’ ουσίαν. Οπότε το ερώτημα προκύπτει αναπόφευκτα: Και ζήσανε αυτοί καλά…;»
Νόρα Ράλλη, efsyn.gr

«Με αφετηρία αυτή την ιδέα, ο συγγραφέας διαμορφώνει την πλοκή του, στην οποία βρίσκονται εγκιβωτισμένα ολόκληρα τα παραμύθια, όπως επίσης αποσπάσματα από το ταξιδιωτικό ημερολόγιο του σπουδαίου Δανού παραμυθά. Το εν λόγω βιβλίο είναι ο πρώτος τόμος μιας τριλογίας, αλλά ήδη στο τέλος του συνειδητοποιούμε ότι ο Τουμανίδης δεν θέλει να περιγράψει απλώς τους τελετουργικούς φόνους... »
Χίλντα Παπαδημητρίου, Book Press


Βιογραφικό
Ο Αντώνης Τουμανίδης γεννήθηκε στη Σκύδρα το 1979. Σπούδασε ιστορία της τέχνης και αρχαιολογία στην Ελλάδα, καθώς και τεχνοκριτική, κινηματογράφο και θρησκειολογία στη Γαλλία. Είναι κάτοχος μεταπτυχιακού τίτλου θρησκευτικής γλυπτικής από το Πανεπιστήμιο του Μπορντό και μιλάει τέσσερις γλώσσες. Είναι συγγραφέας, βραβευμένος σεναριογράφος, παραγωγός, μέλος του Σωματείου Σεναριογράφων Αμερικής (WGA East) και μέλος της Ευρωπαϊκής Ακαδημίας Κινηματογράφου. Ο Άντερσεν είναι το πέμπτο του βιβλίο και το πρώτο της «Τριλογίας των Δολοφόνων».

